امام باقر العلوم علیہ السلام کا دربار  یزید میں لعین سے مکالمہ اور یزید کی بدترین رسوائی  ۔۔۔

یقینا ظالم  حاکم کے خلاف اس کے سامنے کلمہ حق کہنا بہت بڑا جہاد ہے اور شجاعت و کرامت نفس کی سب سے بڑی دلیل ہے ۔اور یہ خاصیت رسول و ال رسول صلی اللہ علیہ وآلہ وسلم اور ان کے مخلص پیروکاروں میں  بطور خاص پائی گئی ہے ، 
امام باقر علیہ السلام واقعہ کربلا کے عینی گواہوں میں سے ہیں تب آپ کی عمر مبارک ساڑھے تین یا چار سال  تھی ۔ 
آپ اہل بیت ۔ع۔ کے ان اسیر بچوں میں شامل تھے جنہیں گیارہ محرم کو گرفتار کرکے کوفہ پھر وہاں سے شام کی زندانوں اور درباروں میں پیش کیا گیا ۔
اسی دوران جب آپ کو دیگر اسیروں کے ہمراہ دربار یزید میں پیش کیا گیا ، یزید نے اپنے درباریوں سے اسیران کربلا کے سلسلہ میں مشورہ کیا کہ ان اسیروں کے ساتھ کیا سلوک کیا جائے؟
تو ان خبیثوں نے کہا کہ 
تمام اسیروں کو قتل کر دیا جائے ۔ 
تو امام محمد باقر علیہ السلام نے اپنی کمسنی کے باوجود کہا اے یزید !  اگر مجھے بولنے دو تو میں کچھ کہوں ؟ 
اس نے اجازت دی یہ سوچ کر کہ بچہ ہی ہے آخر کیا بول سکیں گے ؟ 
امام باقر علیہ السلام نے پہلے اللہ کی حمد اور نبیؐ پر درود و سلام بھیجا پھر فرمایا 
: ائے یزید! 
تیرے درباری تو فرعون کے درباریوں سے زیادہ برے  نکلے ! 
یزید نے پوچھا وہ کیسے ؟ 
تو آپ نے فرمایا جب فرعون نے ان سے جناب موسیٰ اور جناب ہارون علیہما السلام کے سلسلہ میں مشورہ کیا تو ان لوگوں نے کہا 
( قالُوْۤا اَرْجِهْ وَ اَخَاهُ ...  الشعراء 36 ۔۔ یعنی انہیں اور ان کے بھائی کو مہلت دے دو۔ ) 
لیکن تیرے درباریوں نے ہمارے قتل کا مشورہ دیا ہے جبکہ ہم ذریت نبی ہیں ، کیا تم جانتے ہو اس کی وجہ کیا ہے انہوں نے ایسا مشورہ تجھے کیوں دیا ؟
 یزید نے پوچھا وجہ کیا ہے؟ 
امام محمد باقر علیہ السلام نے فرمایا :
 فرعون کے درباری کافر ہونے کے باوجود حلال زادے تھے لیکن تیرے درباری حرام زادے ہیں کیوں کہ پیغمبروںؑ اور انکی اولاد کو حرام زادے کے سوا کوئی قتل نہیں کرتا ۔
امام باقر علیہ السلام کی گفتگو سن کر یزید حیرت زدہ اور خاموش ہو گیا اور اہل حرم کے قتل سے رک گیا ۔ 
پس ثابت ہوا کہ باقر فقط علم شگافتہ کرنے والا نہیں بلکہ معدن علم الٰہی کے حامل کو بھی کہتے ہیں ۔۔۔
بحوالہ 
(اثبات الوصیہ مسعودی، صفحہ 181) 
نفس المہموم ۔۔۔ 
اللھوف۔۔